**Per Kolbjørn Løberg** (1931–2005) var en norsk lærer, dikter og musiker. Musikalsk var trekkspillet det instrumentet som stod han nærmest.

Biografi
--------

Løberg vokste opp på Hovin i det som den gang var Horg kommune. Han startet lærergjerningen allerede i 1954, men tok ikke lærerutdanning før i slutten av 1960-årene, ved Sagene lærerskole i Oslo. 

Løberg arbeidet først ved Skorovatn i Namsskogan og deretter framhaldskolen i Ytre Snillfjord. Siden gikk turen til Glåmos, deretter Vingelen og så Brønnøysund. Deretter flyttet han tilbake til sin hjembygd Hovin for å jobbe som lærer i nabobygda Støren; Først på framhaldsskolen og deretter realskolen. Etter seks år på Støren begynte han å studere musikk i Trondheim. Etter endt studier i 1964 flyttet han med familien til Sunndalsøra og ble boende her i 10 år. Her arbeidet han som lærer og etablerte også en musikalsk barnehage sammen med sin kone. Det var også her han for alvor startet med å opptre og etterhvert utviklet det seg til et familieshow som turnerte rundt om i distriktet. Etterhvert ble det også TV-opptredener, der hans yngste sønn, Eivind "Ratiti", særlig ble lagt merke til. I denne perioden reiste Løberg randet rundt og opptrådte sammen med kjente musikere som blant annet Nora Brockstedt, Benny Borg og Kirsti Sparboe. Tiltagende problemer med alkohol gjorde at han i 1974 ble innlagt på en avrusningsinstitusjon. Han ble skilt samme år. Etter oppholdet her reiste han høsten 1974 til Masi i Kautokeino, hvor han gjenopptok lærergjerningen. Her etablerte også han sangkoret *Masijentene*, som besto av en del lokale jenter fra ungdomsskolen. Med dem turnerte han landet rundt, samt noen turer til utlandet. Blant annet så opptrådte de i 1978 på en stor danse- og musikkfest i Beograd i Jugoslavia. Etter fire år reiste han tilbake til sin hjembygd Hovin i Melhus. Her ble han først ansatt ved Lundamo ungdomsskole, deretter ved den kommunale musikkskolen hvor han mente det var større bruk for hans evner.

Løberg var også en ivrig dikter. Rettferdighet og omsorg for de små i samfunnet var oftest fundamentet i diktene. I 2000 utgav han diktsamlingen *Livets gang* som er en samling med 130 filosofiske dikt.

I 1985 fikk han Kulturprisen i Melhus.

Privatliv
---------

Han ble gift 1957 med Bjørg (pikenavn: Høidahl) (f. 1938, d. 2016). Ekteskap oppløst i 1974. Han ble gift for andre gang med Solveig (pikenavn: Jacobsen) (f. 1947). Han er far til musikeren Eivind Løberg.

Hans liv ble skildret i Odd H. Vanebos biografi *Gi meg gleden!* fra 1985. Her beretter han åpent om sine problemer med alkohol.

Referanser
----------

1. ↑   Slekt og Datas Gravminnebase, www.slektogdata.no, besøkt 20. juni 2022[Hentet fra Wikidata]
2. ↑   Wikipedia på bokmål og riksmål, besøkt 20. juni 2022[Hentet fra Wikidata]
3. 1 2   Aura Avis, side(r) 2, urn.nb.no, utgitt 30. mars 2005, besøkt 20. juni 2022[Hentet fra Wikidata]
4. 1 2 3  Vanebo, Odd H. (1944-) (1985). *Gi meg gleden!: biografi*. Oslo: Atheneum. ISBN 8273341194.
5. ↑  «NRK TV - Se Med Masijentene til Beograd» **(norsk)**. Besøkt 16. november 2017.
6. ↑  «Livets gang - Per Kolbjørn Løberg». *Bokklubben*. Besøkt 15. november 2017.
7. ↑  Lerli, John (8. februar 2015). «- Kulturprisen henger veldig høgt (oversikt over vinnere i perioden 1977-2012 i Midtre Gauldal og perioden 1978-2014 i Melhus kommune)». *www.tronderbladet.no*. Besøkt 13. november 2017.

Litteratur
----------

* Odd H. Vanebo (1985). *Gi meg gleden!*. Oslo: Atheneum. ISBN 8273341194.

Eksterne lenker
---------------

* (en) Per K. Løberg på Discogs Rediger på Wikidata

* (en) Per K. Løberg på MusicBrainz Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** MusicBrainz **·** Discogs
 |